**Povzetek revizijskega poročila *Pravilnost dela poslovanja Občine Mozirje***

Računsko sodišče je revidiralo *pravilnost poslovanja Občine Mozirje v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja*. Cilj revizije je bil izrek mnenja o pravilnosti poslovanja Občine Mozirje v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja.

Računsko sodišče je o pravilnosti dela poslovanja Občine Mozirje v letu 2015 izreklo *negativno mnenje*, ker občina ni poslovala v skladu s predpisi v naslednjih primerih:

* obrazložitve proračuna in posebnega dela zaključnega računa proračuna občine niso popolne; župan je Ministrstvu za finance prepozno predložil sprejeti proračun občine za leto 2015, rebalansa proračuna občine za leto 2015 pa ni predložil; občina v kadrovskem načrtu ni prikazala vseh zahtevanih podatkov; izplačala je več, kot je imela načrtovano na proračunskih postavkah; župan ni določil obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; občina mesečno ni načrtovala likvidnosti proračuna; ni pripravila poročila o izvrševanju proračuna v prvem polletju leta 2015; sredstev splošne proračunske rezervacije ob porabi ni razporedila v finančni načrt občine; pri plačilu obveznosti iz proračuna ni upoštevala zakonskih plačilnih rokov;
* s petimi javnimi uslužbenci, ki so opravljali povečan obseg dela, ni sklenila pisnih dogovorov o opravljanju povečanega obsega dela in župan jim ni izdal sklepov za opravljanje povečanega obsega dela za posamezni mesec; ni pripravila izračuna prihrankov iz sredstev za plače za leto 2015
(v letu 2015 je javnim uslužbencem izplačala 10.503 evre); župan dvema javnima uslužbencema nadurnega dela ni odredil v pisni obliki pred začetkom dela oziroma najkasneje do konca delovnega tedna po opravljenem nadurnem delu; občina ni vodila evidence o izrabi delovnega časa;
* v proračunu za leto 2015 je na proračunski postavki načrtovala za 35.910 evrov premalo sredstev za plačilo obveznosti iz preteklega leta; s sklenitvijo treh pogodb je prevzela za 174.441 evrov obveznosti in izplačala za 117.149 evrov več sredstev, kot je imela načrtovanih na proračunskih postavkah;
* v dveh primerih od izvajalca ni pridobila garancije banke ali enakovredne garancije zavarovalnice za dobro izvedbo del; v dveh primerih je od izvajalca kot zavarovanje za dobro izvedbo del namesto bančne garancije oziroma enakovredne garancije zavarovalnice prejela menično izjavo z bianco menico; v enem primeru od izvajalca ni pridobila bančne garancije za odpravo napak v garancijskem roku; v dveh primerih je od izvajalca kot zavarovanje za odpravo napak v garancijskem roku namesto bančne garancije oziroma enakovredne garancije zavarovalnice prejela menično izjavo z bianco menico;
* javno naročilo v znesku 182.069 evrov je oddala, ne da bi izvedla predpisan postopek (v letu 2015 je izvajalcu plačala 99.603 evre);
* izvršeni izdatki za odplačilo dolga so presegali načrtovane izdatke za 15.618 evrov; župan za plačilo obveznosti iz občinskega dolga ni izvedel prerazporeditve sredstev iz bilance prihodkov in odhodkov v račun financiranja;
* za sklenitev dveh posojilnih pogodb v skupnem znesku 202.000 evrov (odplačila v letu 2015 v skupnem znesku 205.865 evrov), pri katerih odplačilo dolga ni bilo v letu najema, in za štiri likvidnostna posojila v delu, ki ni bil odplačan v letu najema (odplačila v letu 2015 v skupnem znesku 214.441 evrov), ni pridobila soglasja Ministrstva za finance;
* dolgoročno posojilo v znesku 60.000 evrov (odplačila v letu 2015 v znesku 60.000 evrov) in likvidnostno posojilo v znesku 80.000 evrov (odplačila v letu 2015 v znesku 31.804 evre) je najela pri gospodarskih družbah zasebnega prava, ki nista banka ali sklad;
* stanje likvidnostne zadolžitve občine je za 33 dni presegalo 5 odstotkov vseh izdatkov zadnjega sprejetega proračuna občine;
* dolgoročno se je zadolžila s sklenitvijo dogovora o obročnem odplačilu obveznosti (odplačila v letu 2015 v znesku 53.738 evrov), ne da bi upoštevala postopke zadolževanja občin;
* ni v celoti izvajala nadzora nad zadolževanjem pravnih oseb javnega sektorja na ravni občine, saj se je javno podjetje zadolžilo brez soglasja občinskega sveta, in v odloku o proračunu ni določila obsega zadolževanja pravnih oseb javnega sektorja na ravni občine;
* objava javnega razpisa in razpisna dokumentacija na področju športa nista vsebovali vseh obveznih sestavnih delov, med drugim tudi pogojev in meril, s pomočjo katerih se izberejo prejemniki sredstev (izplačila v letu 2015 v skupnem znesku 15.000 evrov); dvema izvajalcema športnih programov, šestim izvajalcem kulturnih programov in osmim prejemnikom sredstev na različnih področjih je dodelila in izplačala sredstva v skupnem znesku 29.025 evrov, ne da bi prej izvedla javni razpis; izvajalcu športnih programov, petim izvajalcem kulturnih programov in sedmim prejemnikom sredstev na različnih področjih je dodelila in izplačala sredstva v skupnem znesku 9.555 evrov, ne da bi prej sklenila pogodbe o dodelitvi sredstev;
* nadzorni odbor ni izdelal poročila o ugotovitvah, ocenah in mnenjih s priporočili in predlogi; poročilo o delu nadzornega odbora za leto 2015 ni popolno.

Računsko sodišče je Občini Mozirje podalo *priporočila* za izboljšanje poslovanja.

Ljubljana, 8. septembra 2017